Daar is nie 'n god nie, sê party mense (Ateïsme) - www.bybelkennis.co.za
Sommige mense dink daar is nie 'n God nie.
Daarom verklaar hulle alles wat bestaan en gebeur maar as toevallighede wat aan die hand van natuurwette of gebeure tussen mense verklaar kan word. Jy as mens "bestaan" ook maar net vir die rukkie wat jy leef. As jy doodgaan is jy net weg en daarom moet jy maar die beste uit die lewe haal solank jy kan.
Mense wat dink God bestaan nie, probeer dan om die godsdiens weg te verklaar. Hulle beweer selfs dat God en godsdiens soos dwelms is. As jy dwelms gebruik sien jy dinge en beleef jy wêrelde wat nie regtig bestaan nie. Dit is net in jou kop, maar bestaan nie daarbuite nie. Net so bestaan gode nie daarbuite nie, maar is maar net in jou kop. Nietzsche, 'n bekende geleerde van 'n ruk gelede, het byvoorbeeld oral verkondig dat God dood is. 'n Rukkie later, na sy dood, skryf iemand toe teen 'n muur: "Nietzsche is dood. God leef".